ကယ်လသီယမ်

ကယ်လသီယမ် () ယို ထွာ သင်္ကေတ Ca တွမ်ႏ အဲတ်တမ်အမုဲင် ၂၀ ကိုကအောဝ်ႏဒါႏ ဓာတုဗေဒ ဒြတ်စင်တဗာႏသွူ။ ကယ်လသီယမ်ယို အရောင်ႏပီ ရွဉ်ဗွာ၊ အပနဲန်ႏတဲင် သွို့ꩻတွမ်ႏနꩻဒါႏ၊ ထွို့ꩻထိုထွာတဖြွီꩻပေႏတဲ့ဒါႏ။ ကယ်လသီယမ်ယို သဘာဝကို ထီႏမော့ꩻကြို့ꩻတောဝ်း သတ္တုနေးခြေင်ခြေင်။ ကွဲႏတွော့ꩻ အောဝ်ႏပါသော့ꩻငီꩻ ထာꩻလင်ကို အာအေားတန်။ ဝင်ꩻကသေငါꩻအာဒါႏ ကယ်လသီယမ် ဒြတ်ငီꩻဝင်ꩻ တခူးတခေါဝ်ဖုံႏနောဝ်ꩻ
(၁) ကယ်လသီယမ် ကာဗွန်နိတ်(လုံးဖို့ꩻထွန်)၊ ဟမ်ႏဗွာ(မန်း-မြေဖြူ)၊ လုံးဆွော့ꩻ သစဉ်(မန်း-စကျင်ကျောက်)
(၂) ကယ်လသီယမ် သာလဖိတ် (စေပ်ပသန်)
(၃) ကယ်လသီယမ် ဖော့သဖိတ် (လိုꩻတွမ်ႏ ထာꩻသားဆွတ်ꩻကို ကပါဒါႏ အဓိကထာꩻခြိုꩻ) ဖုံႏသှူ။

ထွန်ထီစွူကို မဉ်ႏအွောန်ႏစွꩻ ကာဗွန် ဒုဲင်အောက်သုဲက် ဓာတ်လူးနောဝ်ꩻ ကယ်လသီယမ် ကာဗွန်နိတ် အနျဗွာဖုံႏ ထဲ့လင်ꩻအုံအကင်။ နောဝ်ꩻမꩻ ထွန်ထီစွူယို အဗွာထိုꩻနုဲင်း နဲန်းထီ။ ကအုံတဲင်လင်ꩻဒါႏ ထွန်ထီစွူဗွာယို မဉ်ႏစဲစ်တွမ်ႏဒွေါန်ႏထွူ မဉ်ႏအွောန်ႏသဲင်ထိုꩻနောဝ်ꩻ လꩻ ကယ်လသီယမ် ကာဗွန်နိတ် အဖွန်ႏဖုံႏ။ ထာꩻဖွန်ႏနောဝ်ꩻစားဖုံႏနောဝ်ꩻ အရသာႏအဲန်တောဝ်း၊ အခြီဒါႏတောဝ်း ထီကို။ ကွဲႏတွော့ꩻ မဉ်ႏသော့ꩻ ကာဗွန် ဒုဲင်အောက်သုဲက် ကအောဝ်ႏခြီထီကိုနောဝ်ꩻ ဝွေꩻကယ်ႏ ခြီထိုꩻနုဲင်းနုဲင်း။ ကယ်လသီယမ် ကာဗွန်နိတ်ယို မာꩻအီဒါႏ အာအေားတန်။ လုံးသစဉ်(မန်း-စကျင်ကျောက်)ယို မာꩻအီအာ လုံးတပျာႏ၊ လုံးယောင်ꩻတဲ့ꩻ၊ ထာꩻခြိုင်းတျာႏစပ်ꩻတောဝ်း တွမ်ႏယင်း ထာꩻခြိုꩻခြိုင်းလမ်းဖုံႏ။ လုံးထွန် (မန်း- ထုံးကျောက်)ယိုကဲႏ အောဝ်ႏပါသော့ꩻ ကာဗွန်နိတ်ကို။ လုံးထွန်ယို ဖို့ꩻအီဝင်ꩻ ထွန်ဖုံႏ၊  မာꩻအီ အင်္ကတေ ထာꩻအဲန်ခြꩻဖုံႏ၊ ကယ်လသီယမ် ကာဘိုက်ဖုံႏ၊ ဒွိုႏခြီ ပသီႏ ထာꩻမာꩻကိုဖုံႏသွူ။ ဟမ်ႏဗွာ (မန်း- မြေဖြူ)ယိုကဲႏ ထွာ ကာဗွန်နိတ်နေနေသွူ။

ထူႏတောမ်

ကဏ္ဍ:ဓာတုဗေဒ